Na Cava e Kaya na iVolatabu me Baleta na iYaloyalo Vakasisila? E Cala na Vakauitukutuku Veivagarogaroi ena Internet?
Kena isau vakaivolatabu
E sega ni cavuti vakadodonu ena iVolatabu na iyaloyalo vakasisila, vakau itaba kei na itukutuku veivagarogaroi ena internet kei na so tale. Ia e vakamatatataka na iVolatabu na rai ni Kalou me baleta na ivalavala e uqeta na veiyacovi ena taudaku ni vakawati se na rai cala me baleta na veiyacovi. Dikeva mada eso na tikinivolatabu qo:
“Moni vakamatea gona na gagadre ni veitikiniyagomuni vakavuravura, na veiyacovi tawadodonu, na ivalavala dukadukali, na garogaro vakasisila.” (Kolosa 3:5) Na iyaloyalo vakasisila ena sega ni vakamatea na gagadre ca, sa na qai vakabulabulataka ga. Ena vakavuna na nona tawasavasava se dukadukali e dua ena mata ni Kalou.
“O koya e vakaraica tiko ga na yalewa ena nona garosa, e sa veibutakoci oti kei na yalewa ya e lomana.” (Maciu 5:28) Na itaba se iyaloyalo e vakaraitaki kina na ivalavala tawasavasava ni veiyacovi, ena vakavurea na vakanananu ca, lai tini sara ena ivalavala dukadukali.
“Me kua mada ga ni cavuti ena kemuni maliwa na veiyacovi tawadodonu, na ka dukadukali kece se kocokoco.” (Efeso 5:3) Meda kua ni dau veiwalitaka na veiyacovi tawadodonu, meda kua ni sarava na kena iyaloyalo se wilika na kena ivola.
“Na vua ni itovo vakayago, na veiyacovi tawadodonu, ivalavala dukadukali, . . . kei na veika va ya. Au vakasalataki kemuni ena ka kece qo, me vaka au sa vakasalataki kemuni oti kina, ni o ira na cakava na ka kece qo era na sega ni rawata na Matanitu ni Kalou.” (Kalatia 5:19-21) Ena rai nei Jiova, era tawasavasava qai dukadukali o ira era sara iyaloyalo ca, veivosakitaka ena talevoni na veika veivagarogaroi, vakau itaba se itukutuku veivagarogaroi ena internet kei na mobail. Ke da sega ni muduka na veika va qori, e rawa ni tagutuvi vakadua na noda veiwekani kei na Kalou.
fij_Latn fij_Latn fij_Latn fij_Latn fij_Latn fij_Latn fij_Latn